b"\n_START_ARTICLE_\nSantiago Mart\xc3\xadnez-Vares Garc\xc3\xada\n_START_SECTION_\nBiografia\n_START_PARAGRAPH_\nLlicenciat en Dret l'any 1964 per la Universitat de Saragossa, el 1968 va ingressar a la carrera judicial. Va exercir de jutge, entre els anys 1969 i 1974, als partits judicials de Fregenal de la Sierra, Vergara i Calahorra. El 1974 va superar l'oposici\xc3\xb3 de magistrat de l'ordre juridiciccional contenci\xc3\xb3s-administratiu i va ocupar pla\xc3\xa7a a l'Audi\xc3\xa8ncia Territorial de Sevilla (1974-1989) i posteriorment al Tribunal Superior de Just\xc3\xadcia d'Andalusia (1989-2003) on va ser president de la Sala Contenciosa-Administrativa durant vuit anys. Va assolir la condici\xc3\xb3 de magistrat del Tribunal Suprem d'Espanya el 2003._NEWLINE_Ha estat membre de l'Associaci\xc3\xb3 Professional de la Magistratura com a integrant de la Comissi\xc3\xb3 Permanent i del Comit\xc3\xa9 Executiu i com a vicepresident (1991-97) i president (1997-2001) de la mateixa. Tamb\xc3\xa9 \xc3\xa9s patr\xc3\xb3 de la Fundaci\xc3\xb3 Justicia en el Mundo de la Uni\xc3\xb3n Internacional de Magistrados i ha estat col\xc2\xb7laborador amb la fundaci\xc3\xb3 FAES. Tamb\xc3\xa9 forma part de la Reial Acad\xc3\xa8mia de Jurisprud\xc3\xa8ncia i Legislaci\xc3\xb3 de Sevilla._NEWLINE_En l'\xc3\xa0mbit de la doc\xc3\xa8ncia ha estat durant 30 anys preparador d'oposicions a les carreres judicial i fiscal, aix\xc3\xad com als cossos superiors de les administracions p\xc3\xbabliques. Ha col\xc2\xb7laborat en tasques universit\xc3\xa0ries dins l'\xc3\xa0mbit de la seva especialitat. Tamb\xc3\xa9 ha estat membre del consell editorial i col\xc2\xb7laborador de diverses revistes especialitzades com la Revista Andaluza de Administraci\xc3\xb3n P\xc3\xbablica o la Revista de la Jurisdicci\xc3\xb3n Contencioso Administrativa de l'editorial EDERSA._NEWLINE_Va ser nomenat magistrat del Tribunal Constitucional d'Espanya el 2013 a proposta del Consell General del Poder Judicial. Va prendre possessi\xc3\xb3 del c\xc3\xa0rrec el dia 13 de juny."